text: Iversen: Lang vej hjem
  05 april 2014 kl. 12.53
  Det første løb i årets Grand Prix-serie blev ingen succes for Niels-Kristian Iversen, der sammen med flere andre favoritter gik glip af semifinalerne.
  På trods af en heatsejr indledningsvis, så blev det aldrig helt godt for Niels-Kristian Iversen, da sæsonens første Grand Prix blev kørt i New Zealand. Seks point rakte ikke til en plads i semifinalerne, og dermed måtte han holde tidlig fyraften
  - Jeg følte aldrig rigtigt, at tingene var som de skulle være, selvom vi prøvede at justere på tingene, og selvom jeg prøvede en anden cykel i et heat også. Der er ikke andet at sige, end at det var en af de dage, hvor grejet var som det skulle være, men hvor jeg ikke formåede at få det ud af det, som jeg skulle, siger Niels-Kristian Iversen.
  For Niels-Kristian Iversen venter der nu en lang flyvetur tilbage til Europa og Grand prix-seriens næste løb. Løb nummer to køres den 26. april i Polens ottende største by, Bydgoszcz.
  